Nuus » Maties oor tweede hekkie in Klubkampioenskappe
’BoschFees	Maties oor tweede hekkie in Klubkampioenskappe
Die Maties van die Universiteit Stellenbosch (US) het vroeër vandag tot die semi-finaal van die jaarlikse Nasionale Klubkampioenskappe gevorder deur ’n omgesukkelde Springs, klubkampioene van die Valke, met 49-27 te klop. Maklik was dit egter nie met ’n rustydtelling wat gemaak het dat enige span nog koning sou kon kraai.
In ’n wedstryd wat mens tog deurlopend die gevoel gehad het dat die Maties die oorhand het, het die telbord vir die eerste uur van die wedstryd nie in dié gevoel gedeel nie met Springs wat binne trefafstand gebly het. Boonop het Springs ’n baie fisiese wedstryd gespeel en kan hulle met tevrede harte die terugreis aanpak met die wete dat Matieharte hier en daar ’n slag gemis het.
Die maroen masjien het Saterdag amok gemaak deur Kimberley Polisie, die Griekwas se klubkampioene, met 99-12 te oorrompel. ’n Enkele punt het die Maties, vanjaar se WP-klubkampioene, van drie syfers weerhou in ’n wedstryd waarin altesaam 17 drieë gedruk is.
Hoë tellings is nie altyd ’n getroue weergawe van ’n span se gehalte nie en is die Maties eers vandag behoorlik getoets. Springs het immers die Mosselbaai Barbarians (SWD-kampioene) Saterdag met 80-12 geklop.
Die Maties kom nou in die halfeindstryd teen Hamiltons, verlede jaar se kampioen, te staan. Hamiltons het vandag korte mette gemaak met Progress, kampioenspan van die OP en met 76-14 gewen. Saterdag het Hamiltons nie veel moeite ondervind om Noordelikes (Limpopo) met 83-25 te oorrompel nie.
Die opskudding van die eerste dag se wedstryde is moontlik die Shimlas, Vrystaat-kampioene, wat teen Roses United van Wellington (Boland-kampioene) met 23-22 vasgeval het. Die wenkbroue het moontlik ook gelig met die Universiteit van Johannesburg (Leeus) wat hul studente-bure, die Tukkies (Bulle) met 33-23 geklop het.
Die uitslae in Saterdag se wedstryde is:
Springs 80 – 12 Mosselbaai Barbarians 12
Oos-Londen Polisie 38 – Progress 44
Universiteit van Johannesburg 33 – Tukkies 23
College Rovers 52 – Betlehem Oud-Studente 24
Roses United 23 – Shimlas 22
Pukke 83 – Middelburg 17
Maties 99 – Kimberley Polisie 12
Hamiltons 83 – Noordelikes 25
In vandag se plaatkompetisie speel Noordelikes (Limpopo) teen Oos-Londen Polisie (Grens); Middelburg (Pumas) kom teen die Shimlas (Vrystaat) te staan, die Mosselbaai Barbarians (SWD) pak Kimberley-Polisie (Griekwas) en Bethlehem Oud-Skoliere (Griffons) die Tukkies (Bulle). In die Beker-afdeling pak speel die Pukke teen die Roses United (Boland) en College Rovers (Haaie) pak die Universiteit van Johannesburg (Leeus).
Toegangsgeld is R20 en verversings is by die Danie Craven-stadion te koop.
Foto: Anton Jordaan, SSFD
Gepubliseer op: September 20, 2010 Geplaas in: Algemeen, Korporatief & Alumni, Sport, Studente	Plaas u kommentaar